  Майя Бывальцева Удмуртиысь дышетонъя но тодосъя министр Светлана Болотникова 25-тӥ коньывуонэ журналистъёсын пумиськонын вераз, кызьы ужалозы элькунысь дышетон юртъёс улосвылын ужантэм нуналъёс дыръя но со бере. Озьыен, 30-тӥ коньывуонысен 7-тӥ шуркынмонозь школаос каникулъёсы кошко, куд-огаз соос 25-тӥ коньывуонэ кутскизы ни; шор ёзо но вылӥ ӧнер дышетсконниосысь студентъёс асьсэ коже ужалозы, педагогъёс со вакытэ уз ужалэ; ватсаса тодон-валан сётӥсь ужъюртъёс уз ужалэ; нылпи садъёсын дежурной группаос усьтозы. 8-тӥ шуркынмонысен школаос, шор ёзо но вылӥ ӧнер дышетсконниос, ватсаса тодон-валан сётӥсь ужъюртъёс дистанционной ужан амалэ потозы. Нылпи садъёс дышем сямен уже берытскозы. Тазалыксыя сюбегатэм луонлыкъёсын пиналъёс понна школа-интернатъёс но Удмурт кадет корпус обсерваци режимын ужало. 10 муниципалитетъёсын азьвыл чаклам радлыкъя школа бордын лагерьёс ужало. 10 карсьӧр лагерьёс но сӥзьыл каникулъёсы ужзэс азьланьто. Вань куронъёсты рос-прос быдэсъяса: лагерьёсын вакцинациез ортчем ужасьёс гинэ, ПЦР-тестъёсын, 75 процентлы гинэ тырмытыса. Куд-огез ужаны кутскизы ни, кудӥз ке 30-тӥ коньывуонэ кутскозы Светлана Болотникова, Удмуртиысь дышетонъя но тодосъя министрОзьы ик солэн верамезъя, дышетон удысын коронавируслэсь прививка пуктэмъёслнэ лыдзы туннэ нуналлы 70 процентлы матэктэ. Та дыре ковидъя карантинэ Дэбес ёросысь одӥг нылпи сад ворсамын, эшшо кыкез ОРВИ сэрен. Со сяна, 457 классъёс но колледжъёсысь группаос коронавирус сэрен пытсамын, 133-ез – кынман висёнъёсъя.   Тодэ вайытом, 30-тӥ коньывуонысен 7-тӥ шуркынмонозь Удмуртиын, озьы ик быдэс Россиын, ужантэм нуналъёс ялӥзы. 25-тӥ коньывуонысен элькунын выль сюбегатонъёс кутӥсько.  Тегъёс: Дышетон коронавирус шорёзоӧнердышетсконниос школаос вылӥдышетсконниос дӥськут СветланаБолотникова  